
Uznesenie Okresný súd Stará Ľubovňa v rodinnoprávnej veci starostlivosti súdu o maloletú A. B., nar. XX.XX.XXXX, trvale bytom C. XXX/XXX, D., t.č. bytom E. XXX, XXX XX E., zastúpenú kolíznym opatrovníkom Obcou Jakubany, dieťa rodičov: matky F. B., nar. XX.XX.XXXX, trvale bytom C. XXX/XXX, D., t.č. bytom E. XXX, XXX XX E. a otca G. B., nar. XX.XX.XXXX, trvale bytom H. XXX/XX, XXX XX I., na návrh Úradu práce, sociálnych vecí a rodiny Stará Ľubovňa, v konaní o nariadenie neodkladného opatrenia, takto rozhodol: Súd nariaďuje neodkladné opatrenie v tomto znení: I. N a r i a ď u j e rodičom mal. dieťaťa F. B., nar. XX.XX.XXXX, trvale bytom C. XXX/XXX, D., t.č. bytom E. XXX, XXX XX E. a G. B., nar. XX.XX.XXXX, trvale bytom H. XXX/XX, XXX XX I., dočasne odovzdať mal. dieťa A. B., nar. XX.XX.XXXX do starostlivosti zariadenia na výkon rozhodnutia súdu, Centra pre deti a rodiny sv. Nikolaja, 068 01 Medzilaborce, najdlhšie na šesť mesiacov od právoplatnosti tohto uznesenia. II. Súd u k l a d á povinnosť navrhovateľovi Úradu práce, sociálnych vecí a rodiny Stará Ľubovňa zabezpečiť súčinnosť pri prevzatí a okamžitom umiestnení mal. A. B. nar. XX.XX.XXXX, do starostlivosti Centra pre deti a rodiny sv. Nikolaja, 068 01 Medzilaborce. III. Súd u r č u j e navrhovateľovi Úradu práce, sociálnych vecí a rodiny Stará Ľubovňa lehotu na podanie návrhu vo veci samej, a to o uloženie výchovného opatrenia, v lehote do 20.11.2025, kde účastníkmi konania budú navrhovateľ, mal. dieťa a rodičia mal. dieťaťa. IV. Žiaden z účastníkov nemá nárok na náhradu trov konania. odôvodnenie: 1. Úrad práce sociálnych vecí a rodiny Stará Ľubovňa (ďalej len ÚPSVaR) podal na tunajší súd dňa 16.10.2025 návrh na nariadenie neodkladného opatrenia, ktorým žiadal, aby súd nariadil poručníčke mal. dieťaťa F. B. odovzdať mal. dieťa D. B. a maloletú matku A. B. do starostlivosti Centra pre deti a rodiny sv. Nikolaja, 068 01 Medzilaborce. 2. Uznesením č.k. 4P/139/2025-16 zo dňa 20.10.2025 tunajší súd vylúčil návrh na nariadenie neodkladného opatrenia v časti týkajúcej sa odovzdania mal. matky A. B. do starostlivosti Centra pre deti a rodiny sv. Nikolaja Medzilaborce, na samostatné konanie. 3. ÚPSVaR podaný návrh odôvodnil tým, že matkou mal. D. je mal. A. B., ktorá ukončila povinnú školskú dochádzku. Maloletá matka so svojím dieťaťom žije v Obci Jakubany spolu so svojou matkou F. B., ktorá je poručníčkou mal. dieťaťa, jej druhom a tromi maloletými sestrami. Počas sociálnych šetrení nebola hygiena mal. dieťaťa na postačujúcej úrovni. Opakovane sa stavalo, že pre maloleté dieťa nemali zabezpečené dojčenské mlieko. Matka preto kŕmila mal. dieťa kravským mliekom. Hygiena v domácnosti bola podpriemerná, v izbe rozhádzane veci, mäso voľne položené na komode. Stará matka opakovane poukazovala na problémy s domnelým otcom, ktorý negatívne ovplyvňoval mal. matku.
Stále riešil peniaze, ktoré boli vyplácané pre mal. dieťa. Situácia vyeskalovala do vyhrotených konfliktov medzi rodinami mal. matky a domnelým otcom. Stará matka opakovane uvádzala, že nechce byť viac poručníčkou maloletému D., pretože ju ustavične atakuje domnelý otec maloletého dieťaťa a pýta si peniaze. Neustálym monitorovaním rodiny bolo opakovane zistené, že situácia aj na strane maloletej matky A. ako aj na strane mal. vnuka D. sa výrazne zhoršila. Poukazujú na skutočnosť, že matka mal. A. nechce ďalej zabezpečovať starostlivosť mal. D. kvôli problémom s domnelým otcom dieťaťa. Maloletá matka odmieta rešpektovať svoju matku a poručníčku mal. D., neustále sa pod nátlakom domnelého otca dožaduje príspevkov, ktoré sú vyplácané pre potreby mal. D.. Mal. A. a domnelý otec nedokážu efektívne hospodáriť s financiami. Financie, ktoré im stará matka pod nátlakom vyčlenila pre potreby D. míňajú nehospodárne a nezabezpečia potreby dieťaťu. Rodičia nedohliadli na výchovu maloletej matky A., otehotnela pred dovŕšením veku 15 rokov, domnelý otec dieťaťa je nezodpovedný, správa sa agresívne voči maloletej matke a taktiež sa ustavične dožaduje peňazí. V súčasnosti niet inej osoby, ktorá by sa adekvátne postarala o maloletú A. s jej maloletým synom D.. Prostredie, v ktorom sa maloletá matka a jej maloletý syn nachádzajú je nevyhovujúce pre ich zdravý vývin. V rodine pani F. B. tunajší úrad rieši zanedbávanie povinnej školskej dochádzky u sestier mal. A.. Stará matka nikde nepracuje, poberá rodičovský príspevok a prídavok na tri deti. Jej druh je poberateľom invalidného dôchodku. Výdaje na domácnosť, podľa uvedenia starej matky uhrádzajú s druhom spoločne. Výdaje na domácnosť sú elektrina a voda v sume cca 110 eur mesačne, drevo 70 eur mesačne, strava 200,- eru mesačne. Na základe uvedených skutočností tunajší úrad dospel k záveru, že mal. matka potrebuje odborné vedenie, čo sa týka poskytovania starostlivosti svojmu synovi D., potrebuje sa učiť, ale aj nadobudnúť rodičovské zručnosti, učiť sa finančnej gramotnosti a taktiež potrebuje, aby obaja vyrastali v bezpečnom prostredí. Existuje opodstatnená obava, že mal. matka pod vplyvom domnelého otca dieťaťa nebude rešpektovať svoju matku a brániť jej v riadnej starostlivosti o mal. D.. Konflikty v rodine sú natoľko vážne, že ohrozujú psychický, fyzický a sociálny vývin mal. dieťaťa a jeho mal. matky a preto je potrebné v záujme oboch mal. detí nariadiť neodkladne opatrenie a umiesť ich do zariadenia. 4. Navrhovateľ zároveň predložil listinné dôkazy a to: rodný list mal. D. B., rodný list mal. matky A. B. a správu o rezervácii z Centra pre deti a rodiny sv. Nikola v Medzilaborciach. 5. Uznesením tunajšieho súdu sp.zn. 4P/141/2025-9 zo dňa 21.10.2025 súd ustanovil maloletej kolízneho opatrovníka Obec Jakubany. 6. Z obsahu spisu ma súd preukázané, že na tunajšom súde je pod sp. zn. 4P/139/2025 vedené konanie o nariadenie neodkladného opatrenia týkajúce sa odovzdania mal. dieťaťa D. B. do starostlivosti zariadenia na výkon rozhodnutia súdu, a toCentra pre deti a rodiny sv. Nikolaja Medzilaborce. Matkou mal. D. B. je mal. A. B.. V uvedenom konaní bola dňa 21.10.2025 doručená správa z obce Jakubany, v ktorej je uvedené, že poručníčka mal. D. B., F. B. žije v partnerskom vzťahu s p. J. K., trvale bytom E. XXX. Spoločne zabezpečujú starostlivosť o jej maloleté deti – L., M., F. a tiež A. a jej dieťa D.. Obývajú 1 izbu v murovanom rodinnom dome v rómskej osade, bez sociálneho zariadenia. Rodina v obci nemá dobrú povesť. Obec Jakubany v správe uviedla, že v domácnosti nie sú vytvorené vhodné podmienky pre zdravý, psychický a fyzický vývoj mal. detí. V domácnosti je nízka úroveň hygieny, výskyt pedikulózy, hepatitídy a švábov. Prostredie je absolútne nevhodné pre mal. D. ako aj pre jeho mal. matku A.. Taktiež evidujú vážne narušenie vzťahov medzi mal. matkou dieťaťa A. a jej matkou F., poručníčkou mal. D.. 7. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 8. Podľa § 324 ods. 3 zákona č. 160/2015 Z.z. Civilného sporového poriadku (ďalej len „CSP“), neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením.
9. Podľa § 325 ods. 1 a 2 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. Neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 10. Podľa § 329 ods. 1 a 2 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. Pre neodkladné opatrenie je rozhodujúci stav v čase vydania uznesenia súdu prvej inštancie. 11. Podľa § 336 ods. 1 CSP, ak súd nariadi neodkladné opatrenie pred začatím konania, môže vo výroku uznesenia uložiť navrhovateľovi povinnosť podať v určitej lehote žalobu vo veci samej. Súd túto povinnosť neuloží najmä vtedy, ak je predpoklad, že neodkladným opatrením možno dosiahnuť trvalú úpravu pomerov medzi stranami. 12. Podľa § 360 ods. 1 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 13. Podľa § 367 ods. 1 až 5 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. Ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Uznesenie o nariadení neodkladného opatrenia súd môže doručiť účastníkom až pri uskutočnení jeho výkonu, ak je predpoklad, že by bol výkon rozhodnutia inak zmarený. Účastníkom, ktorí neboli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne. 14. V čl. 24 Charty základných práv Európskej únie je zakotvené, že pri všetkých opatreniach prijatých orgánmi verejnej moci alebo súkromnými inštitúciami, ktoré sa týkajú detí, sa musia v prvom rade brať do úvahy najlepšie záujmy dieťaťa. 15. V zmysle čl. 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 16. Účelom neodkladného opatrenia v súlade s vyššie citovanou právnou úpravou je neodkladná úprava pomerov účastníkov. Z charakteru neodkladných opatrení vyplýva, že pred ich nariadením nemusí súd zisťovať všetky okolnosti, ktoré sú potrebné pre vykonanie meritórneho rozhodnutia. Pri zisťovaní skutočností potrebných pre nariadenie neodkladného opatrenia nemusí byť dodržaný formálny postup stanovený pre dokazovanie. Ak by pred vydaním neodkladného opatrenia bolo potrebné preukázanie nároku v procese dokazovania, nebol by potom rozdiel medzi neodkladným opatrením a konečným rozhodnutím. Inštitút neodkladných opatrení v porovnaní s doterajšou úpravou opustil charakter predbežnosti poskytnutej ochrany a po nariadení neodkladného opatrenia nemusí vždy nasledovať konanie vo veci samej. To však nevylučuje ani to, že ochrana bude poskytnutá len na obmedzený čas a pred začatím konania vo veci samej. Jeho nariadenie je však možné v ktoromkoľvek štádiu konania. Súd môže nariadiť aj také neodkladné opatrenie, ktorého obsah je totožný s výrokom vo veci samej. Z návrhu na vydanie neodkladného opatrenia musia byť zrejmé podmienky dôvodnosti nároku, opísanie rozhodujúcich skutočností odôvodňujúcich potrebu neodkladnej úpravy pomerov, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 17. Z podaného návrhu, listinných dôkazov ako aj zo správy obce Jakubany zo spisu 4P/139/2025 súd zistil, že mal. A. B. je matkou mal. D. B., ktorá ukončila povinnú školskú dochádzku. Maloletá matka so svojím dieťaťom žije v obci Jakubany spolu so svojou matkou F. B., ktorá je poručníčkou mal. D. B., jej druhom a tromi maloletými sestrami. Obývajú 1 izbu v murovanom rodinnom dome v rómskej osade,
bez sociálneho zariadenia. Rodina v obci nemá dobrú povesť. Počas sociálnych šetrení nebola hygiena mal. dieťaťa na postačujúcej úrovni. Tak ako to vyplýva z podaného návrhu, stará matka opakovane poukazovala na problémy s domnelým otcom, ktorý negatívne ovplyvňoval mal. matku A. B.. Maloletá matka odmieta rešpektovať svoju matku a zároveň poručníčku mal. D., neustále sa pod nátlakom domnelého otca dožaduje príspevkov, ktoré sú vyplácané pre potreby mal. D.. Rodičia nedohliadli na výchovu maloletej matky A., otehotnela pred dovŕšením veku 15 rokov, domnelý otec dieťaťa je nezodpovedný, správa sa agresívne voči maloletej matke a taktiež sa ustavične dožaduje peňazí. V súčasnosti niet inej osoby, ktorá by sa adekvátne postarala o maloletú A. s jej maloletým synom D.. Mal. matka potrebuje odborné vedenie, čo sa týka poskytovania starostlivosti svojmu synovi D., potrebuje sa učiť, ale aj nadobudnúť rodičovské zručnosti, učiť sa finančnej gramotnosti a taktiež potrebuje, aby obaja vyrastali v bezpečnom prostredí. Prostredie, v ktorom sa maloletá matka a jej maloletý syn nachádzajú je nevyhovujúce pre ich zdravý vývin. Existuje opodstatnená obava, že mal. matka pod vplyvom domnelého otca dieťaťa nebude rešpektovať svoju matku naďalej a brániť jej v riadnej starostlivosti o mal. D.. 18. Súd po preskúmaní podaného návrhu dospel k záveru, že v danom prípade je dôvod a aj potreba bezodkladnej úpravy pomerov maloletej v jej najlepšom záujme, a to jej odovzdaním do starostlivosti navrhovaného zariadenia. 19. Podľa § 30 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len ,,zákon o sociálnoprávnej ochrane detí a o sociálnej kuratele“) ak súd rozhodol o nariadení ústavnej starostlivosti, neodkladného opatrenia alebo o uložení ochrannej výchovy alebo výchovného opatrenia, orgán sociálnoprávnej ochrany detí a sociálnej kurately zabezpečuje v spolupráci s rodičmi dieťaťa alebo osobou, ktorá sa osobne stará o dieťa, a zariadením, v ktorom sa vykonáva ústavná starostlivosť, ochranná výchova, neodkladné opatrenie alebo výchovné opatrenie, určeným v rozhodnutí súdu (ďalej len „zariadenie na výkon rozhodnutia súdu“), umiestnenie dieťaťa do tohto zariadenia. 20. V súlade so znením § 30 zákona č. 305/2005 Z. z. o sociálnoprávnej ochrane detí a o sociálnej kuratele súd uložil Úradu práce, sociálnych vecí a rodiny Stará Ľubovňa povinnosť zabezpečiť súčinnosť pri prevzatí a umiestnení mal. dieťaťa do starostlivosti určeného zariadenia, s poukazom aj na tú skutočnosť, že navrhnuté vhodné zariadenie sa nachádza mimo miesta bydliska mal. dieťaťa. 21. Súd vzhľadom na vyššie uvedené skutočnosti vyhovel návrhu Úradu práce, sociálnych vecí a rodiny Stará Ľubovňa a rozhodol tak, ako vyplýva z výrokovej časti tohto uznesenia. 22. Zároveň v zmysle ust. § 336 ods. 1 CSP súd určil navrhovateľovi lehotu na podanie návrhu vo veci samej 23. O trovách konania súd rozhodol v súlade s ustanovením § 52 CMP podľa ktorého žiaden z účastníkov nemá právo na náhradu trov konania, ak tento zákon neustanovuje inak. Poučenie: Proti tomuto uzneseniu je prípustné odvolanie, ktoré sa podáva do 15 dňa odo dňa jeho doručenia na súde, proti rozhodnutiu ktorého odvolanie smeruje. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

